Foto: Guliver Getty Images

Azi m-am împiedicat pe Facebook de un link pe care l-aș fi ignorat dacă nu ar fi fost share-uit de un foarte bun prieten-un om în care am încredere maximă. Titlul așa zisului articol este "Vreți autostrăzi și spitale? Atunci tăiati ajutoarele sociale pentru putori! Distribuie dacă ești de acord", iar poza atașată este una cu oameni săraci de etnie rromă.

Linkul peste care am dat duce către site-ul "RomaniaStar(.)ro", care a preluat, pe 28 noiembrie 2017, un articol publicat la mijlocul anului 2016 pe argesplus.ro.

Am făcut efortul să citesc textul așa-zisului articol și pot concluziona că arată ca o tipică manipulare care intenționează să genereze/alimenteze ura rasială și să întărâte diviziuni deja existente în societatea românească. Este același tipar pe care l-a identificat FBI-ul în acțiunile de manipulare și propagandă ale Rusiei în SUA. Așa zisul articol amestecă niște frânturi (urme) de adevăr cu false stereotipuri, cazuri izolate și instigări foarte puțin voalate la ură.

Textul începe puternic cu "Recunosc, îi detest pe toți aceia care își beau ajutoarele sociale..." și susține că "aproximativ jumătate din bugetul consolidat al statului, echivalentul a 16% din PIB, se duce către asistență socială".

Potrivit celor mai recente date publicate de Institutul Național de Statistică, România a cheltuit, pe protecție socială, în anul 2015, în jur de 103 de miliarde de lei, adică 14,6% din PIB. Ceea ce textul manipulator uită să spună este că marea majoritate a sumei vehiculate este constituită din pensiile de stat, alocațiile pentru creșterea copilului, ajutoare de șomaj, indemnizații pentru concediul de creștere a copiilor etc.- toate fiind absolut firești într-o societate minim-civilizată. Un alt lucru pe care textul uită să îl menționeze este că România este printre țările UE care cheltuie cel mai puțin, raportat la PIB, pe protecția socială: datele Eurostat arată că România aloca în 2014 14,8% din PIB protecției sociale, jumătate din media în UE, care a fost de 28,7%. Franța a alocat chiar 34,3% din PIB protecției sociale, iar Danemarca 32,9%.

Și ca să îi calmez pe cei care vor sări ca arși pentru că sunt abuzuri în sistem, sunt primul care să spun că orice abuz trebuie tratat ca atare-fie o excepție, fie un viciu sistemic. Dar îmi este greu să cred că cei 14,6 % din PIB sunt fraudați masiv. Repet, suma acoperă servicii absolut firești într-o societate civilizată.

Textul se încheie cu două evidente manipulări. Prima: "Dacă vrem autostrăzi și spitale mai de Doamne-ajută, e necesar că aceste cheltuieli cu protecția socială să scadă mult sub 16% din PIB".

Citatul de mai sus nu are nici un sens logic. Scăderea cheltuielilor sociale "mult sub 16% din PIB" ar însemna tăieri mari de pensii, alocații pentru copii și indemnizații de creștere a copilului. Cel mai probabil, cei care au propagat prin "like" și "share" articolul nu ar susține astfel de măsuri.

A două manipulare evidentă instigă la ură rasială apelând la un stereotip: "românii care muncesc și plătesc (...) impozitele, nu [vor] să-[o] țină pe (...) Mercedesa într-un cătun de țigani, pirandă care fată puradei pe bandă rulantă! Puradei crescuți, hai să fim serioși, tot pe banii proștilor care își plătesc taxele."

Acest citat este plin de manipulări care instigă la ură rasială și dezumanizează cetățeni a căror singură așa zisă vina este ca au altă etnie decât cea română. Cu siguranță, autorul textului ar spune despre o cetățeană de etnie română că "dă naștere" unui copil și nu că îl "fată" precum un animal. Asimilarea rromilor (sau oricărui grup) cu animalele este o tehnică de manipulare, dezumanizare și instigare la ură veche de secole.

Să revin la ceea ce m-a făcut să scriu acest articol. Persoana care a share-uit pe Facebook articolul manipulator nu este proastă și nu este needucată (am fost colegi de facultate). Mai mult, nu este un caz izolat - personal am observat nenumărate "like-uri" și "share-uri" la conținut din surse dubioase și care "miros" a manipulare din partea unor oameni care măcar au terminat o facultate.

Fără să conștientizeze, acești oameni de bună credința, cu educație și pe care nu îi suspectez de prostie devin "fraierii convenabili" într-un război informațional.

Cel mai probabil, fiecare crede ca face un bine societății căreia îi aparține prin a da "like" și "share" la "arme informaționale" care, prin manipulare, reușesc să atingă scopul adversarului care își dorește să creeze diviziune și zâzanie în societatea țintă.

Ca notă personală, ironia a făcut să analizez textul manipulator despre care am vorbit în timp ce în fundal cântă melodia "The final solution" de la Sabaton-un cântec despre cum propaganda nazistă bazată pe dezumanizare și instigarea la ură rasială a dus la ororile Holocaustului: "Wicked propaganda, turning neighbors into foes" - "Propaganda mârșavă, transformând vecini în dușmani".